**АНАЛИЗА ЕФЕКАТА**

Доношењем Закона о националном оквиру квалификација Републике Србије („Службени гласник РС“, број 27/18, у даљем тексту Закон о НОКС-у) створен је правни оквир за уређивање система у коме се квалификације успостављају, описују се нивои и врсте квалификација, успостављају се надлежна тела и процеси који су у вези са успостављањем система квалификација, уз уважавање специфичности националног образовног система, принципа европске образовне праксе, посебно Европског оквира квалификација.

Од доношења Закона о НОКС-у, реализоване су све активности на успостављању нових тела, Савета за НОКС, Агенције за квалификације (у даљем тексту Агенција) и секторских већа.

**1. КЉУЧНА ПИТАЊА ЗА АНАЛИЗУ ПОСТОЈЕЋЕГ СТАЊА И ПРАВИЛНО ДЕФИНИСАЊЕ ПРОМЕНЕ КОЈА СЕ ПРЕДЛАЖЕ**

**1) Који показатељи се прате у области, који су разлози због којих се ови показатељи прате и које су њихове вредности?**

Почетком рада Агенције за квалификације, у њену надлежност, поред осталог, прешли су и поступци за признавање страних школских и високошколских исправа, које спроводи ЕНИЦ/НАРИЦ центар као организациона јединица Агенције. У поступку признавања страних високошколских исправа ради запошљавања и даље учествују спољашњи рецензенти са листе Комисије за акредитацију и проверу квалитета, односно са листе Националног савета за високо образовање.

Увођење поступка признавања страних високошколских исправа ради запошљавања почело је да се примењује са доношењем Закона о изменама и допунама Закона о високом образовању („Службени гласник РС”, број 99/14) извршено је усклађивање тог закона са Законом о ратификацији Конвенције о признавању квалификација из области високог образовања у европском региону („Службени лист СЦГ – Међународни уговори”, број 7/03, у даљем тексту Лисабонска конвенција). Наведеним изменама закона, прописано је да поступак признавања стране високошколске исправе ради запошљавања спроводи ENIC/NARIC центар као организациона јединица министарства надлежног за послове образовања, док је пре измене Закона о високом образовању тај поступак спроводила самостална високошколска установа.

Разлику у односу на решење пре измене Закона о високом образовању представља и начин на који се вреднује страни студијски програм, с обзиром да се сада поред врсте и нивоа постигнутих знања и вештина вреднују и систем образовања у земљи у којој је високошколска исправа стечена, услови уписа, компетенције стечене завршетком студијског програма, права која проистичу из стране високошколске исправе у земљи у којој је стечена и друге релевантне чињенице, без разматрања формалних обележја и структуре студијског програма, а лицу коме се признаје страна високошколска исправа се издаје решење, којим се признаје научна, уметничка, односно стручна област у оквиру које је остварен студијски програм и омогућава општи приступ тржишту рада у Републици Србији, али које не ослобађа његовог имаоца испуњавања посебних услова прописаних законом и другим прописима за обављање одређених професија.

Наведеним законским решењима омогућено је лакше остваривање права на рад лицима која су виокошколску исправу стекла у иностранству. Практично им је омогућен слободан приступ тржишту рада и остављено је послодавцу да процени да ли су компетенције које је то лице стекло одговарајуће за његове потребе, уместо да се, као пре измене закона, практично ради изједначавање стране дипломе (уз полагање додатних испита) са дипломом која се стиче у Републици Србији, у ком случају је послодавцу било свеједно да ли је лице стекло високо образовање у земљи или у иностранству.

У поступку професионалног признавања, предмет се сматра поднетим тек када странка достави све потребне документе. Након тога, документација се електронски шаље рецензентима који дају стручно мишљење и исто шаљу ENIC/NARIC центру, на основу којег надлежни орган (до почетка рада Агенције за квалификације је то било Министарство просвете, науке и технолошког развоја) издаје решење о професионалном признавању у року од три месеца од дана достављања комплетног захтева.

На основу података из евиденције, од почетка рада ENIC/NARIC центра (октобар 2015. године) па до 12. априла 2019. године однос решених и нерешених предмета приказан је у табели 1.

Табела 1.

|  |  |  |
| --- | --- | --- |
| Година | Решени | Нерешени |
| 2015 и 2016 | 770 | 8 |
| 2017 | 1588 | 7 |
| 2018 | 1020 | 53 |
| 2019 – до 12.04.2019. | 418 | 141 |
| Укупно | 3796 | 209 |

Увидом у Табелу 1. може се констатовати да је проценат нерешених предмета испод 10%, а ако изузмемо податке из 2019. године због тренутка обраде података, проценат нерешених предмета је тек нешто виши од 2%.

Међутим, како је професионално признавање јавна услуга којом заинтересована лица, грађани Републике Србије или странци, остварују право на запошљавање са високим образовањем које су стекли у иностранству, није допустиво да се толиком броју лица ускрати остваривање права због лошег функционисања поступка, односно у конкретом случају због изостајања стручног мишљења рецензената.

С обзиром да је улога рецензената у поступку професионалног признавања утврђена Законом о националном оквиру квалификација и да се без њиховог стручног мишљења не може донети решење о професионалном признавању, Предлогом закона предложена су одговарајућа решења за превазилажење уочених потешкоћа у функционисању поступка професионалног признавања.

**2) Да ли се у предметној области спроводи или се спроводио документ јавне политике или пропис? Представити резултате спровођења тог документа јавне политике или прописа и образложити због чега добијени резултати нису у складу са планираним вредностима.**

Стратегијом развоја образовања у Србији до 2020. године, као једна од тачака (тачка 5) за достизање опредељења: „Република Стбија у Европском простору високог образовања“ постављено је остваривање континуалне координације с европским институцијама у свим процесима који се односе на признавање квалификација и потпуну имплементацију Лисабонске конвенције.

Даље, у делу Стратегија достизања визије – политике акције и мере, као једна од мера у оквиру стратешког правца који се односи на повећање мобилности студената, предвиђено је да се: „Признавање иностраних диплома поједноставити и убрзати, а у складу са принципима Лисабонске конвенције о признавању диплома“.

Иако је стратешким документом планирана пуна примена Лисабонске конвенције, која је ратификована још 2003. године, резултати њене примене нису у потпуности дали очекиване ефекте.

Од имплементације признавања у складу са Лисабонском конвенцијом очекивало се да реши проблеме који су се јављали у прошлости, да олакша, убрза и појефтини поступак.

До увођења професионалног признавања, грађани су за услугу признавања ради запошљавања плаћали таксу утврђену законом који уређује републичке административне таксе у износу од 10.000 динара, мада је било информација о томе да су високошколске установе наплаћивале и веће износе за признавање. Након измена Закона о високом образовању 2014. године, уведена је такса за професионално признавање која је тада износила 3500 динара и може се рећи да је циљ појефтињења поступка био остварен.

Међутим, убрзавање поступка, иако се за већину предмета може рећи да су урађени у року, није у потпуности спроведено, што се може видети из табеле 1.

Такође, ни за очекивани ефекат олакшавања поступка не може се рећи да је у потпуности постигнут. Сам поступак унапређен је у смислу да су грађани који су хтели да приступе овом поступку добијали адекватне информације о документацији коју треба да доставе, и нису морали накнадно да достављају нову документацију. У одређеном броју случајева само давање стручног мишљења рецензената било у супротности са Лисабонском конвенцијом, па се у том делу може рећи да очекивања нису испуњена.

**3) Који су важећи прописи и документи јавних политика од значаја за промену која се предлаже и у чему се тај значај огледа?**

Да би се постигла пуна примена Лисабонске конвенције, потребно је извршити измену Закона о националном оквиру квалификација Републике Србије, јер је овим прописом регулисана надлежност и поступак признавања страних високошколскихисправа радизапошљавања.

**4) Да ли су уочени проблеми у области и на кога се они односе? Представити узроке и последице проблема.**

Иако је поступак признавање страних високошколских исправа ради запошљавања (у даљем тексту: професионално признавање) који се спроводи у ЕНИЦ/НАРИЦ Центру донео доста побољшања у односу на период када су професионално признавање обављале самосталне високошколске установе, појавили су се одређени проблеми у функционисању који доводе до успоравања самог поступак и на тај начин онемогућавају ефикасно пружање ове јавне услуге заинтересованим лицима.

Конкретно, код одређеног броја рецензената забележено је неодазивање на електронске молбе ЕНИЦ/НАРИЦ Центра да се изврши рецензија, као и вишемесечно а понекад и вишегодишње кашњење при давању рецензија.

Поједини рецензенти су супротно Конвенцији поступали као да је у питању нострификације стране високошколске исправе, уместо да примене начела признавања утврђених Конвенцијом и законом, што је довело до већег броја тужби лица која нису била задовољна начином на који су њихови захтеви решени.

Такође, било је и проблема код ангажовања рецензената за одређене стране језике јер их нема ни на листи рецензената Националног савета, што је практично чинило немогућим да се за одређене јавне исправе уопште и спроведе поступак признавања.

Мора се напоменути да је већина рецензената давала рецензије у року и у складу са Лисабонском конвенцијом, али је због уједначености у поступању према свим заинтересованим лицима потребно обезбедити несметано функционисање ове јавне услуге.

**5) Која промена се предлаже? Да ли је промена заиста неопходна и у ком обиму?**

Нацртом закона предложене су следеће промене:

* вредновање страних високошколских исправа ради запошљавања, као део поступка који су до сада спроводили рецензенти, у потпуности ће спроводити Агенција за квалификације као независно и стручна организација, односно запослени у Агенцији. Запослени у Агенцији ће спроводити поступак применом начела Лисабонске конвенције и разменом информација о страним високошколкисм установама, студијским програмима и јавним исправама преко европске мреже ЕNIC (European Network of Information Centres). Иако рецензенти више нису део поступка, у изузетним случајевима, када се поднесе захтев за признавање стране високошколске исправе за коју није могуће прибавити податке од ENIC-a, Агенција ће моћи да образује посебну комисију састављену од наставника високошколских установа који су рецензенти Националног тела за акредитацију и проверу квалитета у високом образовању, у складу са чланом 15а који се такође додаје Нацртом закона (члан 3. Нацрта закона) и то
* с обзиром да поступак више не зависи од рецензената, скраћен је рок за поступање, са 90 на 60 дана од дана достављања уредног захтева;
* уведен је изузетак од општег постука вредновања, када је у питању признавање страних високошколских исправа стеченим на неком од првих 500 универзитета рангираних на једној од последње објављених међународних листа рангирања универзитета у свету Shanghai ranking consultancy (шангајска листа), US news and world report ranking (Листа рејтинга Јуес њуза) или The Times higher education World university rankings (Тајмсова листа рејтинга светских универзитета). За ове високошколске исправе решење о професионалном признавању доноси се без спровођења поступка првог вредновања страног студијског програма у року од осам дана од дана пријема уредног захтева.

Предложене промене није могуће применити без изменама и допуна Закона о НОКС-у .

**6) На које циљне групе ће утицати предложена промена? Утврдити и представити циљне групе на које ће промена имати непосредан односно посредан утицај.**

Промена ће утицати на:

- домаће и стране држављане који су стекли високошколску јавну исправу у иностранству – моћи ће брже и праведније да остварују приступ тржишту рада у Републици Србији, у мери у којој је њихова диплома тражена код послодаваца. Свакако, са обављање регулисаних професија мораће да испуне и додатне услове, у складу са законом. У овој групи посебно су значајни наши млади који су завршили најугледније светске универзитете и који су изразили жељу да се врате и запосле у Србији, а који су до сада имали проблеме у поступку признавања њихових диплома.

- послодавце – сходно утицају који ће промена имати на домаће и стране држављане који приступају домаћем тржишту рада, и послодавци ће имати користи промене јер ће моћи да лица, која су стекла високо образовање у иностранству и којима је решењем призната страна високошколска исправа, запосле (пријаве на ЦРОСО) са одговарајућим нивоом образовања, што без извршеног признавања не би било у складу са прописима.

**7) Да ли постоје важећи документи јавних политика којима би се могла остварити жељена промена и о којим документима се ради?**

Важећи документи јавних политика упућују на пуну примену Лисабонске конвенције, те предложена промена представља само начин њене имплементације.

**8) Да ли је промену могуће остварити применом важећих прописа?**

Промену није могуће остварити без измене закона.

**9) Квантитативно (нумерички, статистички) представити очекиване трендове у предметној области, уколико се одустане од интервенције (status quo).**

Уколико се предложена измена закона не би спровела, очекује се додатно смањење заинтересованости младих са престижних универзитета да се врате у земљу, а на нивоу Агенције очекује се узлазни број тужби незадовољних грађана због признавања нижег степена образовања од стеченог у иностранству.

Иако број тужби због неадекватне примене поступка од стране рецензената до сада није био велики, не спровођење предложене измене имало би негативне ефекте имајући у виду члан 131. став 5. Закона о високом образовању којим је прописано да једном извршено вредновање одређеног страног студијског програма важи за све наредне случајеве признавања стране високошколске исправе када је страна високошколска исправа стечена завршавањем истог студијског програма.

**10) Какво је искуство у остваривању оваквих промена у поређењу са искуством других држава, односно локалних самоуправа (ако је реч о јавној политици или акту локалне самоуправе)?**

Код држава потписница Лисабонске конвенције постоје различите праксе, и да у постпуку учествују екстерни рецензенти и да се поступак спроводе професионалци у оквиру институције надлежне за професионално признавање. Позитивна искуства у овом контексту има Република Хрватска у којој професионално признавање спроводи Агенција за знаност и високо образовање без учешћа спољашњих рецензената.

**2. КЉУЧНА ПИТАЊА ЗА УТВРЂИВАЊЕ ЦИЉЕВА**

**1) Због чега је неопходно постићи жељену промену на нивоу друштва? (одговором на ово питање дефинише се општи циљ).**

**2) Шта се предметном променом жели постићи? (одговором на ово питање дефинишу се посебни циљеви, чије постизање треба да доводе до остварења општег циља. У односу на посебне циљеве, формулишу се мере за њихово постизање).**

Предложеним изменама Закона о НОКС-у, Агенција за квалификације биће овлашћена да у потпуности самостално спроведе поступак професионалног признавања, без учешћа рецензената који нису запослени у Агенцији. Овакво решење ће довести до професионализације поступка унутар Агенције, запослени ће сами решавати захтеве применом Лисабонске конвенције и разменом информација о страним високошколкисм установама, студијским програмима и јавним исправама преко европске мреже ЕNIC (European Network of Information Centres).

Професионализација поступка омогућава и да се скрате рокови за доношење решења са 90 на 60 дана.

На овакав начин обезбедиће се ефикасније, брже и уједначо пружање јавне услуге професионалног признавања (признавања страних високошколских исправа ради запошљавања), у складу са Лисабонском конвенцијом и у интересу грађана.

**3) Да ли су општи и посебни циљеви усклађени са важећим документима јавних политика и постојећим правним оквиром, а пре свега са приоритетним циљевима Владе?**

Општи и посебни циљеви у складу су са Стратегијом развоја образовања у Србији до 2020. године, али с обзиром да спровођење поступка професионалног признавања представља само један сегмент образовања, није било основа да буде препознато у приоритетним циљевима Владе.

**4) На основу којих показатеља учинка ће бити могуће утврдити да ли је дошло до остваривања општих односно посебних циљева?**

На основу броја захтева за професионалним признавањем који ће бити решени у законском року, као и у опадању броја поднетих тужби због неодговарајућег признавања.

**3. КЉУЧНА ПИТАЊА ЗА ИДЕНТИФИКОВАЊЕ ОПЦИЈА ЈАВНИХ ПОЛИТИКА**

**1) Које релевантне опције (алтернативне мере, односно групе мера) за остварење циља су узете у разматрање? Да ли је разматрана "status quo" опција?**

Као алтернативна опција предложеном решењу разматрана је "status quo"опција, односно могућности да се постојеће стање на неки начин превазиђе. Несумњиво је да рецензенти Националног савета имају одговарајуће компетенције за давање стручне оцене о страном студијском програму, међутим пракса је показала да један део њих овом поступку прилази као да се ради о академском признавању (за наставак школовања), игноришући при томе начела Лисабонске конвенције, али и одредбе домаћег законодавства које уређују поступка професионалног признавања. Такође, због других обавеза које рецензенти имају често нису били у могућности да дају стручно мишљење у року.

Опција да рецензенти прођу обуку за поступак професионалног признавања у складу са Лисабонском конвенцијом, спорна је јер би морала би да се примени на све рецензенте, којих има више стотина па и на оне који су се у свом раду придржавали начела ове конвенције. Осим што би била јако скупа, питање је да ли би рецензенти били заинтересовани за овакве обуке, посебно имајући у виду оптерећење редовним послом наставника високошколских установа али и симболичне накнаде за које су до сада давали стручна мишљења у поступку професионалног признавања.

Из наведених разлога одустало се од опције "status quo" и предложена је опција у којој запослени у Агенцији за квалификације сами спроводе поступак професионалног признавања, применом Лисабонске конвенције и разменом информација са центрима за признавање из иностранства о страним високошколским установама, студијским програмима и јавним исправама преко европске мреже ЕNIC (European Network of Information Centres) .

**2) Да ли су, поред регулаторних мера, идентификоване и друге опције за постизање жељене промене и анализирани њихови потенцијални ефекти?**

**/**

**3) Да ли су, поред рестриктивних мера (забране, ограничења, санкције и слично) испитане и подстицајне мере за постизање посебног циља?**

**/**

**4) Да ли су у оквиру разматраних опција идентификоване институционално управљачко организационе мере које је неопходно спровести да би се постигли посебни циљеви?**

С обзиром да ЕНИЦ/НАРИЦ центар који спроводи професионално признавање раду функционише у саставу Агенције, нису потребне додатне управљачко организационе мере за спровођење предложене промене.

**5) Да ли се промена може постићи кроз спровођење информативно-едукативних мера?**

Информатино-едукативне мере као средство за постизање промене одбачене су као део разматрања "status quo" опције. Са друге стране, запослени у Агенцији свакако ће проћи додатну обуку.

**6) Да ли циљне групе и друге заинтересоване стране из цивилног и приватног сектора могу да буду укључене у процес спровођења јавне политике, односно прописа или се проблем може решити искључиво интервенцијом јавног сектора?**

Питање спровођења поступка професионалног признавања везано је искључиво за институцију надлежну за његово спровођење – Агенцију.

**7) Да ли постоје расположиви, односно потенцијални ресурси за спровођење идентификованих опција?**

Запослени у Агенцији у ЕНИЦ/НАРИЦ центру представљају у овом тренутку одговарајући ресурс за спровођење поступка професионалног признавања према новом решењу, а с обзиром да Агенција није запослила пун број запослених на неодређен време у складу са одуком Владе, могуће је обезбедити и додатне људске ресурсе.

**8) Која опција је изабрана за спровођење и на основу чега је процењено да ће се том опцијом постићи жељена промена и остварење утврђених циљева?**

Изабрана опција у којој запослени у Агенцији у ЕНИЦ/НАРИЦ центру спроводе цео поступак професионаног признавања одабрана је јер се ради о компетентним лицима која имају искуства у спровођењу овог поступка од успостављања ЕНИЦ/НАРИЦ центра у оквиру Министарства просвете, науке и технолошког развоја у октобру 2015. године и која су пролазила разне обуке у ЕНИЦ/НАРИЦ центрима у Европи и региону, те је процењено да могу спроводе поступак самостално, без рецензената.

**4. КЉУЧНА ПИТАЊА ЗА АНАЛИЗУ ФИНАНСИЈСКИХ ЕФЕКАТА**

**1) Какве ће ефекте изабрана опција имати на јавне приходе и расходе у средњем и дугом року?**

Изабрана опција неће имати негативне ефекте на јавне приходе, с обзиром да запослени у Агенцији неће бити додатно плаћени а неће више бити потребно да буду издвајано средства за накнаду рецензентима. Према финансијском плану Агенције за 2019. годину предвиђена су средства од 5.000.000 динара за ангажовање рецензената.

Ова средства биће искоришћена за ангажовање посебних стручних комисија, попут решења која у складу са Законом о основама система образовања и васпитања примењују Завод за унапређивање образовања и васпитања и Завод за вредновање образовања и васпитања.

**2) Да ли је финансијске ресурсе за спровођење изабране опције потребно обезбедити у буџету, или из других извора финансирања и којих?**

Средства за спровођење ове мере обезбеђена су у буџету Републике Србије за 2019. годину.

**3) Како ће спровођење изабране опције утицати на међународне финансијске обавезе?**

Изабрана опција неће имати ефекте на међународне финансијске обавезе.

**4) Колики су процењени трошкови увођења промена који проистичу из спровођења изабране опције (оснивање нових институција, реструктурирање постојећих институција и обука државних службеника) исказани у категоријама капиталних трошкова, текућих трошкова и зарада?**

Обука запослених који спроводе поступак професионалног признавања вршиће други запослени који су прошли обуке у ЕНИЦ/НАРИЦ центрима других држава, тако да није потребно обезбедити додатна средства.

**5) Да ли је могуће финансирати расходе изабране опције кроз редистрибуцију постојећих средстава?**

У случају да се укаже потреба да се обука запослених врше предавачи изван реда запослених у Агенији, за ове намене могуће је редистрибуирати средства која су у финансијском плану Агенције до сада била намењена за накнаде рецензентима.

**6) Какви ће бити ефекти спровођења изабране опције на расходе других институција?**

Изабрана опција неће имати ефекте на расходе других институција.

**5. КЉУЧНА ПИТАЊА ЗА АНАЛИЗУ ЕКОНОМСКИХ ЕФЕКАТА**

**1) Које трошкове и користи (материјалне и нематеријалне) ће изабрана опција проузроковати привреди, појединој грани, односно одређеној категорији привредних субјеката?**

Изабрана опција нема ефеката на привреду.

**2) Да ли изабрана опција утиче на конкурентност привредних субјеката на домаћем и иностраном тржишту (укључујући и ефекте на конкурентност цена) и на који начин?**

Изабрана опција нема директне ефекате на конкурентност домаћих привредних субјеката. Међутим, посредно, ефикасније спровођење посупка професионалног признавања може да повећа конкурентност домаћих привредних субјеката тако што ће им омогућити да запосле лица која су стекла вредне дипломе у иностранству.

**3) Да ли изабране опције утичу на услове конкуренције и на који начин?**

Изабрана опција не утиче на конкуренцију.

**4) Да ли изабрана опција утиче на трансфер технологије и/или примену техничко-технолошких, организационих и пословних иновација и на који начин?**

Изабрана опција не утиче на трансфер технологије и/или примену техничко-технолошких, организационих и пословних иновација.

**5) Да ли изабрана опција утиче на друштвено богатство и његову расподелу и на који начин?**

Изабрана опција не утиче директно на друштвено богатство и његову расподелу, али индиректно постојање врхунски образоване радне снаге на домаћем тржишту може да има утицаја на увећање друштвеног богатства.

**6) Какве ће ефекте изабрана опција имати на квалитет и статус радне снаге (права, обавезе и одговорности), као и права, обавезе и одговорности послодаваца?**

Изабрана опција утицање на повећање квалитета радне снаге с обзиром да ће на тржишту равноправно моћи да конкуришу и лица која су високо образовање стекла у иностранству.

**6. КЉУЧНА ПИТАЊА ЗА АНАЛИЗУ ЕФЕКАТА НА ДРУШТВО**

**1) Колике трошкове и користи (материјалне и нематеријалне) ће изабрана опција проузроковати грађанима?**

Грађани неће имати трошкове од примене изабране опције с обзиром да се за спровођење поступка професионалног признавања већ плаћа такса. Са друге стране, грађани ће имати користи од ефикасног спровођења јавне услуге у интересу странака.

**2) Да ли ће ефекти реализације изабране опције штетно утицати на неку специфичну групу популације и да ли ће то негативно утицати на успешно спровођење те опције, као и које мере треба предузети да би се ови ризици свели на минимум?**

Изабрана опција нема штетне ефекте по било коју групу популације.

**3) На које друштвене групе, а посебно на које осетљиве друштвене групе, би утицале мере изабране опције и како би се тај утицај огледао (пре свега на сиромашне и социјално искључене појединце и групе, као што су особе са инвалидитетом, деца, млади, жене, старији преко 65 година, припадници ромске националне мањине, необразовани, незапослени, избегла и интерно расељена лица и становништво руралних средина и друге осетљиве друштвене групе)?**

Изабрана опција нема посебног утицаја на осетљиве друштвене групе.

**4) Да ли би и на који начин изабрана опција утицала на тржиште рада и запошљавање, као и на услове за рад (нпр. промене у стопама запослености, отпуштање технолошких вишкова, укинута или новоформирана радна места, постојећа права и обавезе радника, потребе за преквалификацијама или додатним обукама које намеће тржиште рада, родну равноправност, рањиве групе и облике њиховог запошљавања и слично)?**

Изабрана опција, осим повећања броја лица која су стекла високо образовање у иностранству неће имати других утицаја на тржиште рада, запошљавање и услове за рад.

**5) Да ли изабране опције омогућавају равноправан третман, или доводе до директне или индиректне дискриминације различитих категорија лица (нпр. на основу националне припадности, етничког порекла, језика, пола, родног идентитета, инвалидитета, старосне доби, сексуалне оријентације, брачног статуса или других личних својстава)?**

Изабрана опција не доводи било какве дискриминације.

**6) Да ли би изабрана опција могла да утиче на цене роба и услуга и животни стандард становништва, на који начин и у којем обиму?**

Изабрана опција нема утицаја на цене роба и услуга и животни стандард становништва.

**7) Да ли би се реализацијом изабраних опција позитивно утицало на промену социјалне ситуације у неком одређеном региону или округу и на који начин?**

Изабрана опција нема утицаја промену социјалне ситуације у неком одређеном региону или округу.

**8) Да ли би се реализацијом изабране опције утицало на промене у финансирању, квалитету или доступности система социјалне заштите, здравственог система или система образовања, посебно у смислу једнаког приступа услугама и правима за осетљиве групе и на који начин?**

Изабрана опција нема директног утицај на промене у финансирању, квалитету или доступности система социјалне заштите, здравственог система или система образовања, међутим индиректно, корист ће имати лица која су стекла високо образовање у иностранству а која до сада дису била запослена са са високим образовањем.

**7. КЉУЧНА ПИТАЊА ЗА АНАЛИЗУ ЕФЕКАТА НА ЖИВОТНУ СРЕДИНУ**

**1) Да ли изабрана опција утиче и у којем обиму утиче на животну средину, укључујући ефекте на квалитет воде, ваздуха и земљишта, квалитет хране, урбану екологију и управљање отпадом, сировине, енергетску ефикасност и обновљиве изворе енергије?**

Изабрана опција нема ефекте на животну средину.

**2) Да ли изабрана опција утиче на квалитет и структуру екосистема, укључујући и интегритет и биодиверзитет екосистема, као и флору и фауну?**

Изабрана опција нема ефекте на животну средину.

**3) Да ли изабрана опција утиче на здравље људи?**

Изабрана опција нема ефекте на животну средину.

**4) Да ли изабрана опција представља ризик по животну средину и здравље људи и да ли се допунским мерама може утицати на смањење тих ризика?**

Изабрана опција нема ефекте на животну средину.

**5) Да ли изабрана опција утиче на заштиту и коришћење земљишта у складу са прописима који уређују предметну област?**

Изабрана опција нема ефекте на животну средину.

**8. КЉУЧНА ПИТАЊА ЗА АНАЛИЗУ УПРАВЉАЧКИХ ЕФЕКАТА**

**1) Да ли се изабраном опцијом уводе организационе, управљачке или институционалне промене и које су то промене?**

Изабраном опцијом не уводе се организационе, управљачке нити институционалне промене.

**2) Да ли постојећа јавна управа има капацитет за спровођење изабране опције (укључујући и квалитет и квантитет расположивих капацитета) и да ли је потребно предузети одређене мере за побољшање тих капацитета?**

Агенција, као институција надлежна за спровођење поступка професионалног признавања има одговајауће капацитете за реализацију изабране опције, а у случају потребе може ангажовати додатне капацитет с обзиром да није попунила укупан број запослених на неодређено време у складу са одлуком Владе којом се утврђује максимални број запослених на неодређено време.

**3) Да ли је за реализацију изабране опције било потребно извршити реструктурирање постојећег државног органа, односно другог субјекта јавног сектора (нпр. проширење, укидање, промене функција/хијерархије, унапређење техничких и људских капацитета и сл.) и у којем временском периоду је то потребно спровести?**

За реализацију изабране опције није потребно извршити реструктурирање Агенције.

**4) Да ли је изабрана опција у сагласности са важећим прописима, међународним споразумима и усвојеним документима јавних политика?**

Изабрана опција је усклађена са међународним споразумима и документима јавних политика као и са домаћим прописима.

**5) Да ли изабрана опција утиче на владавину права и безбедност?**

Изабрана опција не утиче на владавину права и безбедност.

**6) Да ли изабрана опција утиче на одговорност и транспарентност рада јавне управе и на који начин?**

Изабрана опција не утиче на одговорност, али ће допринети већој транспарентности у самом поступку професионалног признавања.

**7) Које додатне мере треба спровести и колико времена ће бити потребно да се спроведе изабрана опција и обезбеди њено касније доследно спровођење, односно њена одрживост?**

За реализацију изабране опције није потребно спровести додатне мере.

**9. КЉУЧНА ПИТАЊА ЗА АНАЛИЗУ РИЗИКА**

**1) Да ли је за спровођење изабране опције обезбеђена подршка свих кључних заинтересованих страна и циљних група? Да ли је спровођење изабране опције приоритет за доносиоце одлука у наредном периоду (Народну скупштину, Владу, државне органе и слично)?**

За спровођење изабране опције обезбеђена је подршка надлежних институција – Агенције и Министарства просвете, науке и технолошког развоја.

**2) Да ли су обезбеђена финансијска средства за спровођење изабране опције? Да ли је за спровођење изабране опције обезбеђено довољно времена за спровођење поступка јавне набавке уколико је она потребна?**

За спровођење изабране опције средства су обезбеђена у буџету Републике Србије.

**3) Да ли постоји још неки ризик за спровођење изабране опције?**

Ризик за спровођење изабране опције може да буде преоптерећеност капацитета Агенције, али се он може превазићи запошљавање нових људи до максималног броја запослених на које Агенција има право у складу са одлуком Владе о утврђивању максималног броја запослених на неодређено време.

**10. ПОДАЦИ О ОБАВЉЕНИМ КОНСУЛТАЦИЈАМА**

Изради Нацрта закона претходиле су консултације између Министарства просвете, науке и технолошког развоја, Агенције за квалификације и кабинета председника Владе о потешкоћама са којима се грађани сусрећу у поступку професионалног признавања и начинима како да се ова јавна услуга унапреди. Нацрт закона о изменама и допунама Закона о националном оквиру квалификација Републике Србије сачинила је радна група сачињена од представника Министарства, Агенције за квалификације и Владе.

Јавна расправа о Нацрту закона спроведена је у периоду од 9. до 29. августа 2019. године, а сви заинтересовани могли су да доставе своје примедбе, сугестије и предлоге на посебном формулару, поштом и електронски на адресу Министарства просвете, науке и технолошког развоја.

На е-мејл адресу формуларе су доставили: Агенција за квалификације, Дејан Николић из Националне службе за запошљавање, проф. др Синиша Ђурашевић, и Светлана Савић

Радна група Министарства размотрила је све начелне и појединачне примедбе, сугестије и предлоге изнете током јавне расправе и достављене путем формулара.

Прихваћене су следеће примедбе, предлози и сугестије:

* Прихваћена је сугестија да се у циљу бољег упоређивања дескриптори нивоа у НОКС-у с дескрипторима Европског оквира квалификација за целоживотно учење те Оквира квалификација за Европски простор високог образовања (Даблински дескриптори) потребно је извршити мање измене на дескрипторима нивоа у НОКС-у
* Прихваћена је сугестија да се код признавања страних школских исправа поред оригиналне исправе прихвати и оверена фотокопија јавне исправе
* прихваћен је предлог да се кратак садржај решења о признавању више не уписује на оргиналу јавне исправе, као и да решење има значај јавне исправе

Нису прихваће следеће примедбе и сугестије:

* Да се у члану 49. Закона о НОКС-у који уређује еквиваленцију постојећих квалифиакција посебно опише некадашњи степен стручне спреме 6.2 који се, у складу са Законом о усмереном образовању, стицао завршавањем специјализације на вишој школи након завршеног вишег образовања, јер еквиваленција овог некадашњег степена стручне спреме утврђена чланом 49. став 1. тачка 7) подтачка (1) Закона о НОКС-у. Овом одредбом прописано је да стручни назив стечен завршавањем студија на вишој школи, у трајању до три године, који је до ступања на снагу овог закона у погледу права која из њега произлазе био изједначен са стручним називом првог степена струковних студија, еквивалентан је нивоу 6.1 НОКС-а.
* Није прихваћена начелна примедба да је у члану 49. потребно утврдити еквиваленцију основних академских студија обима 240 ЕСПБ бодова, јер је за ове студије већ утврђен 6.2 ниво НОКС-а у члану 5. Закона о НОКС-у, осим тога, ове студије настале су тек са Законом о високом образовању из 2005. године и не постоји еквиваленција са другим студијама насталим пре доношења овог закона.